– Як на мой погляд, яскравы прыклад неабходнасці функцыянавання падобнай міжнароднай літаратурнай пляцоўкі – інтэрнэт-партал “Сугучча”. Яго кантэнт сёння даволі насычаны і багаты, літаратурная геаграфія – досыць шырокая. Хаця, мне падаецца, гарызонты пры пэўных намаганнях маглі б быць і значна шырэйшымі. Прысутнасць яшчэ болей шырокай аўдыторыі на старонках парталу толькі б спрыяла больш рухомаму і энергічнаму развіццю сучаснага беларускага літаратурнага працэсу. Выдатным папяровым, так бы мовіць, варыянтам “Сугучча” мог бы Стаць добры перакладны часопіс. Ён не толькі б знаёміў літаратараў Беларусі з лепшымі ўзорамі пісьменнікаў з-за мяжы, але і стаяў на варце ў справе прапаганды сучаснай беларускай літаратуры на міжнароднай пляцоўцы. Іншая справа – фінансавы складнік. Тут ужо трэба палічыць усе “за” і “супраць”. Аднак, калі б мой голас быў уліковым, то я б дакладна ўзняла абедзьве рукі “за”. Думаецца, падобнае выданне магло быць не толькі ўплывовым у справу пашырэння гарызонтаў літаратурных стасункаў і садзейнічання больш імклівага развіцця літаратурнага працэсу, але і ў пэўнай ступені спрыяла вырашэнню сур’ёзную задачы захавання і развіцця сяброўскіх зносінаў паміж краінамі і народамі.